Philippus, Dei gratia Francorum rex. Noverint universi, presentes pariter et futuri, quod Robertus de Corteniaco et Iterius de Thociaco de discordia et de omnibus querelis que versate erant inter eos, pacem fecerunt ita, quod dictus Robertus concessit se esse hominem ligium dicti Iterii de Blanolio; sicut comes Sacri-Cesaris homo suus erat de dicto Blanolio; et de Moricornia, sicut Willelmus, dominus Moricornie, homo suus erat de dicta Moricornia, salva legietate dominorum suorum; et ita scilicet quod domus dicti Iterii de Septem-Fontibus et domus dicti Roberti de Meo-Bosco, per voluntatem illorum duorum, stantes remanebunt; et illi de cetero non firmare poterunt domos inter Chanpineolum et Sanctum-Fergeolum. Et istut feodum tenet dictus Iterius de nobis cum feodo Sancti-Fergeoli. Quod ut firmum et stabile perseveret, sigilli nostri munimine confirmamus. Actum, Parisius, anno Domini Mº CCº decimo, mense maio.